b'\n_START_ARTICLE_\nGeti\n_START_PARAGRAPH_\nGeti (starogr\xc5\xa1ko \xce\x93\xce\xad\xcf\x84\xce\xb1\xce\xb9 [G\xc3\xa9tai], latinsko Get\xc3\xa6, romunsko Ge\xc5\xa3i, bolgarsko \xd0\x93\xd0\xb5\xd1\x82\xd0\xb8 [Geti]), anti\xc4\x8dno gr\xc5\xa1ko ime skupine tra\xc4\x8danskih plemen, ki so bila naseljena na obeh bregovih srednje Donave v sedanji Romuniji in Bolgariji. Njihovo ozemlje je bilo v zaledju gr\xc5\xa1kih kolonij ob \xc4\x8crnem morju, zato so \xc5\xbee zelo zgodaj pri\xc5\xa1li v stik z anti\xc4\x8dnimi Grki.\n_START_SECTION_\nAnti\xc4\x8dni viri\n_START_PARAGRAPH_\nEden od prvih anti\xc4\x8dnih virov, ki omenja Gete in Da\xc4\x8dane, je Strabon, ki je v svoji Geografiji (Geographica, okrog 7 pr. n. \xc5\xa1t.-20 n. \xc5\xa1t.) zapisal, da so Da\xc4\x8dani \xc5\xbeiveli v zahodnem delu Dakije \xc2\xbbproti Germaniji in izviru Donave\xc2\xab, medtem ko so Geti \xc5\xbeiveli v njenem vzhodnem delu \xc2\xbbproti \xc4\x8crnemu morju na ju\xc5\xbeni in severni obali Donave\xc2\xab. Strabon je zapisal tudi to, da oboji govorijo isti jezik, in da isti jezik govorijo tudi Tra\xc4\x8dani._NEWLINE_Plinij Starej\xc5\xa1i v svoji Zgodovini narave (Naturalis Historia, okrog 77-79 n. \xc5\xa1t.) omenja nekaj podobnega: \xc2\xbbNa obalah (Donave) \xc5\xbeivijo razli\xc4\x8dna ljudstva. Na delu obale \xc5\xbeivijo Getae, katere Rimljani imenujejo Daci\xc2\xab._NEWLINE_Apijan, ki je za\xc4\x8del pisati Rimsko zgodovino pod cesarjem Antoninom Pijem (vladal 131-161), pravi: \xc2\xbbNa drugih bregovih rek na nekaterih mestih onkraj Rena vladajo Kelti, onkraj Donave pa Geti, ki sami sebe imenujejo Da\xc4\x8dani\xc2\xab._NEWLINE_Justin, latinski zgodovinar iz 3. stoletja, je v Epitomu Pompeja Troga zapisal, da se imajo Da\xc4\x8dani za potomce Getov: \xc2\xbbDaci quoque suboles Getarum sunt\xc2\xab._NEWLINE_Kasij Dion (okrog 200 n. \xc5\xa1t.) pi\xc5\xa1e: \xc2\xbbJaz sam jih imenujem Da\xc4\x8dani, kot se imenujejo sami in kot jih imenujejo Rimljani, \xc4\x8deprav sem pou\xc4\x8den, da jih nekateri gr\xc5\xa1ki pisci imenujejo Geti, vendar ne vem, katero ime je pravo\xc2\xab.  Avtor pravi tudi to, da Da\xc4\x8dani \xc5\xbeivijo na obeh bregovih spodnje Donave. Tisti, ki \xc5\xbeivijo ju\xc5\xbeno od reke, se pravi v Meziji (sedanja severna Bolgarija), se imenujejo Mezijci, tisti, ki \xc5\xbeivijo severno od nje, pa Da\xc4\x8dani. Kasij Dion trdi, da so Da\xc4\x8dani \xc2\xbbGeti ali Tra\xc4\x8dani da\xc4\x8danskega rodu\xc2\xab._NEWLINE_V antiki so Mezijci in Geti resni\xc4\x8dno zasedali celotno ozemlje med gorovjem Hemus (Stara planina, Balkan) in reko Ister (Donava). Nekatera plemena so s\xc4\x8dasoma sprememenila svoja imena, dokler niso bila vsa tista, ki so \xc5\xbeivela severno od Dalmacije, Makedonije in Trakije, vklju\xc4\x8dena v Mezijo. Od Panonije jih je lo\xc4\x8devala reka Sava. Svoji stari imeni so obdr\xc5\xbeali samo Tribali in Dardanci.\n_START_SECTION_\nSodobne razlage\n_START_PARAGRAPH_\nMnenja sodobnih znanstvenikov o povezavah med Geti in Da\xc4\x8daniniso enotna. Sporne so tudi razlage anti\xc4\x8dnih virov. Nekateri zgodovinarji trdijo, da so celo Grki uporabljali dve imeni, ki sta \xc2\xbbzamenljivi ali nekoliko nejasni\xc2\xab. Na splo\xc5\xa1no velja, da sta bili ljudstvi do neke mere sorodni.\n_START_SECTION_\nIsto ljudstvo\n_START_PARAGRAPH_\nStrabon in drugi anti\xc4\x8dni viri so nekatere sodobne zgodovinarje pripeljali do naslednjega zaklju\xc4\x8dka: \xc4\x8de bi se morala tra\xc4\x8danska etni\xc4\x8dna skupina razdeliti v ve\xc4\x8d skupin, bi se ena od teh skupin morala imenovati Dako-Geti. Jezikoslovec Ivan Duridanov je v Dakiji, Mali Skitiji ter Spodnji in Gornji Meziji prepoznal tudi \xc2\xbbda\xc4\x8dansko jezikovno ozemlje\xc2\xab._NEWLINE_Romunski zgodovinarji so s prepoznavanjem od\xc5\xa1li \xc5\xa1e korak naprej. Zgodovinar Constantin C. Giurescu je trdil, da gre za isto ljudstvo. Arheolog Mircea Babe\xc5\x9f je govoril o \xc2\xbbpravi etno-kulturni enotnosti med Geti in Da\xc4\x8dani\xc2\xab. Glanville Price je na osnovi Strabonovih zapisov trdil, da so bili Geti in Da\xc4\x8dani isto ljudstvo. Enakega mnenja je tudi ve\xc4\x8d drugih znanstvenikov._NEWLINE_Bolgarski zgodovinar in trakolog Alexander Fol domneva, da so v gr\xc5\xa1kih in rimskih zapisih Geti postali znani kot Da\xc4\x8dani zato, ker so Rimljani ime Da\xc4\x8dani uporabljali za vsa nepokorjena ljudstva severno od Donave._NEWLINE_Edward Bunbury je prepri\xc4\x8dan, da je ime Geti veljalo in se ohranilo za prebivalce, ki so jih poznali gr\xc5\xa1ki kolonisti ob \xc4\x8crnem morju, medtem ko so bili Da\xc4\x8dani, ne glede na svoje poreklo, ljudstvo, ki je \xc5\xbeivelo bolj na zahodu ob Panoncih in so ga prvi spoznali Rimljani. Nekateri znanstveniki domnevajo, da so bili Geti in Da\xc4\x8dani isto ljudstvo v razli\xc4\x8dnih obdobjih svoje zgodovine in zato njihovo kulturo imenujejo geto-da\xc4\x8danska.\n_START_SECTION_\nDve ljudstvi z istim jezikom\n_START_PARAGRAPH_\nZgodovinar in arheolog Alexandru Vulpe je odkril izjemno enotnost geto-da\xc4\x8danske kulture, hkrati pa je eden od redkih romunskih arheologov, ki jasno razlikuje Gete od Da\xc4\x8danov. Njegovo mnenje v celoti nasprotuje tradicionalnemu stali\xc5\xa1\xc4\x8du romunskega zgodovinopisja, da gre za isto ljudstvo. Naziv Geto-Da\xc4\x8dani za tra\xc4\x8danska plemena na ozemlju kasnej\xc5\xa1e Romunije seveda ne pomeni njihove absolutne etni\xc4\x8dne, jezikovne ali zgodovinske enotnosti._NEWLINE_Ronald Arthur Crossland namiguje, da bi se dve imeni lahko nana\xc5\xa1ali na dve skupini v jezikovno homogenem ljudstvu, ki sta pri\xc5\xa1li v zgodovinsko ospredje v dveh razli\xc4\x8dnih \xc4\x8dasovnih obdobjih. Jezikovno stanje je primerjal z razmerjem med sodobnimi norve\xc5\xa1kim in danskim jezikom. Paul Lachlan MacKendrick je trdil, da gre za dve veji istega plemena, ki sta govorili razli\xc4\x8dni nare\xc4\x8dji skupnega jezika._NEWLINE_Romunski zgodovinar in zgodovinopisec Lucian Boia trdi, da se je \xc2\xbbizraz Geto-Da\xc4\x8dani v nekem trenutku pojavil v rimskem zgodovinopisju, da bi nakazal istovetnost Getov in Da\xc4\x8danov\xc2\xab. Boia je do izraza zadr\xc5\xbean in trdi, da so anti\xc4\x8dni pisci jasno razlikovali obe ljudstvi in jih obravnavali kot razli\xc4\x8dni skupini v tra\xc4\x8danskem etnosu. Boia trdi tudi to, da bi bilo naivno domnevati, da je Strabon dovolj dobro poznal tra\xc4\x8danska nare\xc4\x8dja. Slednja trditev je sporna, saj nekatere sodobne \xc5\xa1tudije potrjujejo Strabonovo zanesljivost in zanesljivost njegovih virov. Za dvom v Strabonovo prepri\xc4\x8danje, da so Da\xc4\x8dani in Geti govorili isti jezik, ni zato nobenega tehtnega razloga._NEWLINE_Podobno mnenje ima tudi romunski zgodovinar in arheolog G. A. Niculescu, ki tudi kritizira romunsko zgodovinopisje in arheolo\xc5\xa1ke interpretacije, zlasti geto-tra\xc4\x8danske kulture. Po njegovem mnenju je primerjava anti\xc4\x8dnih ljudstev s sodobnimi narodi napa\xc4\x8dna in vodi do zaklju\xc4\x8dka, da je isti jezik pomenil isto ljudstvo, \xc4\x8deprav je Strabon jasno govoril o dveh.\n_START_SECTION_\nPoskus povezave z D\xc5\xbeati\n_START_PARAGRAPH_\nV preteklosti so Gete in Masagete dolgo \xc4\x8dasa posku\xc5\xa1ali povezati z D\xc5\xbeati v Ju\xc5\xbeni Aziji. Na podoben na\xc4\x8din so posku\xc5\xa1ali Da\xc4\x8dane povezati z Dahi v Osrednji Aziji. Povezava seveda ni smiselna, ker so D\xc5\xbeati iranski narod, najverjetneje skitskega porekla.\n_START_SECTION_\n7. stoletje pr. n. \xc5\xa1t.\n_START_PARAGRAPH_\nGeti so bili od 7. stoletja pr. n. \xc5\xa1t. v gospodarskih in kulturnih stikih z Grki, ki so ustanavlili kolonije na zahodni obali Pontus Euxinus (\xc4\x8crno morje). Stike Getov in Grkov je prvi omenil Herodot v svoji pripovedi o vojnem pohodu perzijskega \xc5\xa1aha Dareja I. proti Skitom leta 513 pr. n. \xc5\xa1t., na katerem je premagal Gete._NEWLINE_Po Herodotu so se Geti razlikovali od drugih tra\xc4\x8danskih plemen po svoji veri. Njihovo osrednje bo\xc5\xbeanstvo (daimon) je bil Zalmoksis, katerega so nekateri Geti imenovali Gebeleizis._NEWLINE_Od 5. do 3. stoletja pr. n. \xc5\xa1t. so bili Geti ve\xc4\x8dinoma pod oblastjo cveto\xc4\x8dega Odrijskega kraljestva, v katerem so opravljali predvsem voja\xc5\xa1ke slu\xc5\xbebe. Znani so bili zlasti po svoji konjenici. Po razpadu Odrijskega kraljestva so nastale in se okrepile manj\xc5\xa1e getske kne\xc5\xbeevine.\n_START_SECTION_\nAleksandrov pohod v Perzijo\n_START_PARAGRAPH_\nAleksander Veliki je pred pohodom v Perzijo porazil Gete in poru\xc5\xa1il eno od njihovih naselij. Geti so leta 313 sklenili zavezni\xc5\xa1tvo s Callatisom (Mangalia, Romunija), Odessosom (Varna, Bolgarija) in drugimi gr\xc5\xa1kimi kolonijami ob zahodnem \xc4\x8crnem morju proti makedonskemu vojskovodju Lizimahu, ki je dr\xc5\xbeal trdnjavo Tirizis (Kaliakra, Bolgarija)._NEWLINE_Geti so dosegli svoj vi\xc5\xa1ek predvsem v prvi polovici 3. stoletja p. n. \xc5\xa1t.. Okrog leta 200 pr. n. \xc5\xa1t. je oblast getskega kneza Zalmodegika segala vse do Histrie v Dobrud\xc5\xbei. Mo\xc4\x8dna kneza sta bila tudi Zoltes in Remaksos (okrog 180 pr. n. \xc5\xa1t.). Ve\xc4\x8d getskih knezov je kovalo svoj denar. Strabon in Kasij Dion pravita, da so Geti gojili kult vladarja, kar so potrdile arheolo\xc5\xa1ke najdbe.\n_START_SECTION_\nKonflikti z Rimom\n_START_PARAGRAPH_\nLeta 72-71 pr. n. \xc5\xa1t. se je Mark Terencij Var Lukul kot prvi rimski poveljnik odpravil na pohod proti Getom. Napad je bil usmerjen predvsem proti zaveznikom Mitridata VI. Pontskega ob zahodnem \xc4\x8crnem morju in ni imel velikega uspeha. Desetletje kasneje je zdru\xc5\xbeena vojska Skitov, Getov, Bastarnov in gr\xc5\xa1kih kolonistov v Histriji porazila vojsko Gaja Antonija Hibride. Zmaga nad Rimljani je omogo\xc4\x8dila poveljniku koalicijske vojske Burebisti, da je za nekaj \xc4\x8dasa zavladal v regiji (60\xe2\x80\x9350 pr. n. \xc5\xa1t.). V Burebistovo kraljestvo so bili vklju\xc4\x8deni Geti in Da\xc4\x8dani (Daki), po katerih so Rimljani kasneje poimenovali celo regijo._NEWLINE_Cesar Avgust se je odlo\xc4\x8dil podjarmiti cel Balkanski polotok in je za izgovor za uni\xc4\x8denje Getov in Tra\xc4\x8danov uporabil ob\xc4\x8dasne vdore Bastarnov preko Donave. Izvr\xc5\xa1itev na\xc4\x8drta je prepustil Marku Liciniju Krasu. Kras je s pomo\xc4\x8djo getskega kneza Rolesa leta 29 pr. n. \xc5\xa1t. porazil Bastarne. Kras je Rolesu obljubil podporo proti getskemu vladarju Dapiksu in ga potem, ko je prodrl do delte Donave, imenoval za kralja in se vrnil v Rim. Leta 16 pr. n. \xc5\xa1t. so na getsko ozemlje vdrli Sarmati, vendar so jih rimski vojaki odbili. Geti so pri\xc5\xa1li pod rimsko oblast med vladavino rimskega vazalnega kralja Remetalka I. (vladal 12 pr.n.\xc5\xa1t.-12. n. \xc5\xa1t.). Leta 6 n. \xc5\xa1t. so bili vklju\xc4\x8deni v rimsko provinco Mezijo z ozemljem ju\xc5\xbeno od Donave. Geti severno od Donave so ostali izven Rimskega cesarstva in ohranili svojo neodvisnost.\n_START_SECTION_\nVidez\n_START_PARAGRAPH_\nSveti Hieronim opisuje Gete kot rde\xc4\x8delase in plavolase ljudi.\n_START_SECTION_\nGeti in Goti\n_START_PARAGRAPH_\nZgodnjesrednjeve\xc5\xa1ki avtorji Gete v\xc4\x8dasih zamenjujejo z Goti. Zmeda je zlasti opazna pri Jordanesu, ki je bil gotskega porekla in je zgodnje zgodovinske pripovedi o Getih prenesel na Gote. Jordanes je v svoji Getici, napisani sredi 6. stoletja, trdil, da so se Geti priselili iz Scandzae (Skandinavija) in da je bil bog Zalmoksis Gotski kralj. Svoja pri\xc4\x8devanja je prevzel po Oroziju._NEWLINE_Proti koncu 4. stoletja sta dvorni pesnik cesarja Honorija Klavdijan in patricij Stilihon etnonim Geti uporabljala za Vizigote._NEWLINE_V 5. in 6. stoletju je ve\xc4\x8d zgodovinarjev in etnografov (Marcelin Komes, Pavel Orozij, Ivan Lidijec, Izidor Seviljski, Prokopij iz Cezareje) etnonim Geti uporabljalo za ljudstva, ki so vdirala v Vzhodno rimsko cesarstvo (Goti, Gepidi, Kutriguri in Slovani)._NEWLINE_Raban Maver v svojem delu De Universo, napisanem v 9. stoletju, trdi, da so \xc2\xbbMasageti eno od skitskih plemen, njihovo ime pa pomeni te\xc5\xbeki, se pravi mo\xc4\x8dni Geti\xc2\xab.'